Davlat rahbari hokimlarni qattiq ogohlantirdi

Prezident matbuot xizmati xabar berishicha davlat rahbari raisligidagi yig`ilish davom etmoqda. 
“Bironta hokim va tarmoq rahbarining ish o`rinlarini kamaytirishga, bandlik rejalarini bajarmaslikka haqqi yo`q.
Agar qaysi hokim bu ishlarni qilmasa, unga nisbatan qat`iy choralar ko`riladi”, deya ogohlantirdi Prezident.
Tashqi xavf-xatarlarni yumshatish maqsadida tadbirkorlarni qo`shimcha qo`llab-quvvatlash choralari belgilab olindi.
Jumladan:
- banklar tomonidan tadbirkorlarga xom ashyo sotib olish va aylanma mablag`lar uchun qo`shimcha 10 trillion so`m “revolver” kreditlar ajratiladi. Ushbu mablag`lar birinchi galda eksportchilar, oziq-ovqat va iste`mol tovarlari ishlab chiqaruvchilarga ajratiladi;
- davlat dasturlari doirasida meva-sabzavot etishtirishga, oilaviy tadbirkorlik, ipoteka va ta`limga ajratiladigan kreditlar hajmi va imtiyozli stavkalari saqlab qolinadi.
“Qanchalik og`ir bo`lmasin, ajratiladigan mablag`larni kamaytirmaymiz va yukini oshirmaymiz”, dedi Prezident.
Shuningdek:
- soliq ma`murchiligi doirasida ombordagi tovarlarning hisobini, va kodlarini majburiy yuritish, mulklar hamda ijara shartnomalarini elektron ro`yxatdan o`tkazish kabi yangi mexanizmlar bo`yicha jarima va boshqa ta`sir choralari yil yakuniga qadar qo`llanilmaydi;
- o`z ehtiyojlari uchun olib kelingan xom ashyo, asbob-uskuna, ehtiyot qismlarga bojxona imtiyozlarini qo`llash davri hozirgi 6 oydan 1 yilgacha uzaytiriladi;
- yil yakuniga qadar Rossiya, Ukraina va Belarus bilan ishlayotgan korxonalarga debitor qarzdorligi uchun jarima qo`llanilmaydi;
- ushbu mamlakatlar bilan ishlayotgan eksportchilarning bank kreditlari bo`yicha qarzdorligi uzaytiriladi, penya va jarimalar undirilmaydi.